Ιερά Μητρόπολις Γλυφάδας, Ελληνικού, Βούλας, Βουλιαγμένης και Βάρης

Η **Ιερά Μητρόπολις Γλυφάδας, Ελληνικού, Βούλας, Βουλιαγμένης και Βάρης** είναι μια από τις σαράντα έξι Μητροπόλεις της Παλαιάς Ελλάδας και ογδόντα δύο συνολικά της Εκκλησίας της Ελλάδος.

Η Μητρόπολη καλύπτει έκταση 66,81 τ.χλμ. και περιλαμβάνει τους Δήμους Γλυφάδας, Βάρης - Βούλας - Βουλιαγμένης και τη Δημοτική Ενότητα Ελληνικού του Δήμου Ελληνικού - Αργυρούπολης. Έχει προσωρινά έδρα την πόλη της Βούλας. Ο μητροπολιτικός και καθεδρικός ναός της Μητροπόλεως βρίσκεται στην Γλυφάδα και είναι αφιερωμένος στους Αγίους Κωνσταντίνο και Ελένη. 

Σημερινός μητροπολίτης είναι ο Αντώνιος (Αβραμιώτης), από τις 20 Μαρτίου 2019, οπότε εξελέγη από την Ιερά Σύνοδο της Ιεραρχίας της Εκκλησίας της Ελλάδος.

## Ιστορικό
Η Ιερά Μητρόπολη Γλυφάδας είναι από τις Μητροπόλεις που ιδρύθηκαν τα τελευταία χρόνια από την Ιερά Σύνοδο της Ιεραρχίας της Εκκλησίας της Ελλάδας. Προέρχεται από τη διχοτόμηση της ενιαίας τότε Ιεράς Μητροπόλεως Νέας Σμύρνης (των 9 Δήμων), κατόπιν εισήγησης του Αρχιεπισκόπου Αθηνών Χριστοδούλου και έγκρισης της Ελληνικής Κυβέρνησης και περιλαμβάνει 5 Δήμους των Νοτίων Προαστίων της Αττικής (Γλυφάδας, Ελληνικού, Βούλας, Βουλιαγμένης, Βάρης) και αποτελείται από 20 ενορίες.

### Επισκοπικός κατάλογος

## Ιεροί Ναοί

### Γλυφάδα

* Ιερός Μητροπολιτικός και Καθεδρικός Ναός Αγίων Κωνσταντίνου και Ελένης Γλυφάδας
* Ιερός Ναός Αγίου Νικολάου Γλυφάδας
* Ιερός Ναός Αγίου Παντελεήμονος Γλυφάδας
* Ιερός Ναός Αγίων Παύλου & Δημητρίου Γλυφάδας
* Ιερός Καθεδρικός Ναός Αγίας Τριάδος Άνω Γλυφάδας
* Ιερός Ναός Αγίου Τρύφωνος Γλυφάδος
* Ιερός Ναός Εισοδίων Θεοτόκου Τερψιθέας Γλυφάδας
* Ιερός Ναός Κοιμήσεως Θεοτόκου Δικηγορικών Γλυφάδας
* Ιερός Ναός Κοιμήσεως Θεοτόκου Ευρυάλης

### Ελληνικό

* Ιερός Ναός Μεταμορφώσεως Σωτήρος Ελληνικού
* Ιερός Ναός Αγίας Παρασκευής Ελληνικού
* Ιερός Ναός Αγίας Τριάδος Ελληνικού

### Βούλα

* Ιερός Ναός Κοιμήσεως Θεοτόκου Βούλας
* Ιερός Ναός Αγίου Ιωάννου Βούλας
* Ιερός Ναός Αγίου Νεκταρίου Πανοράματος Βούλας

### Βουλιαγμένη

* Ιερός Ναός Υπεραγίας Θεοτόκου Φανερωμένης Βουλιαγμένης

## Μονές
* **Ιερά Μονή Αγίου Νεκταρίου - Αγίας Τριάδος Τερψιθέας Γλυφάδαςː** Ιδρύθηκε το 1993 και εγκαταβιώνουν 19 Μοναχοί.

## Κειμηλιαρχείο
Στην Ιερά Μητρόπολη Γλυφάδας ίδρυσε χώρο διαφύλαξης αντικειμένων εκκλησιαστικής και λαογραφικής τέχνης, ως έναν τόπο ανάδειξης Πολιτισμού, με ενέργειες του πρώτου Μητροπολίτη Παύλου και χρηματοδότηση από τους ευεργέτες Αθανάσιο και Μαρίνα Μαρτίνου, οικοδομήθηκαν 2 όροφοι για το Κειμηλιαρχείο εντός των εγκαταστάσεων της Ιεράς Μονής Αγίου Νεκταρίου. 

Στους χώρους του Κειμηλιαρχείου φυλάσσονται προσωπικά κειμήλια και εκκλησιαστικά αντικείμενα του Μητροπολίτη Γλυφάδας Παύλου, εκ των ιερών ναών της Μητροπόλεως καθώς και από δωρεές πιστών της τοπικής Εκκλησίας. Ο εκθεσιακός χώρος απλώνεται σε 4 αίθουσες και περιλαμβάνει 4 θεματικές ενότητεςː  Α΄ Βυζαντινές εικόνες, Β΄ Ξυλόγλυπτα, Γ΄ Άμφια, Δ΄ Ιερά Σκεύη.

Ανάμεσα στους θησαυρούς του Κειμηλιαρχείου συγκαταλέγονται ο αρχιερατικός σάκκος, το μικρό Ευαγγέλιο και ο σταυρός αγιασμού του Αγίου Χρυσοστόμου Σμύρνης.

Τα εγκαίνιά του Κειμηλιαρχείου τελέστηκαν στις 24 Μαΐου 2017, από τον Μητροπολίτη Παύλο, παρουσία των ευεργετών Αθανασίου και Μαρίνας Μαρτίνου, των τοπικών αρχών, του κλήρου και των πιστών της Ιεράς Μητροπόλεως.

## Αθλητικός οργανισμός
Τον Οκτώβριο του 2003, με πρωτοβουλία του Μητροπολίτη Παύλου, ιδρύθηκε το Εκκλησιαστικό Ίδρυμα της Μητροπόλεως «ΑΘΛΗΤΙΚΟΣ ΟΡΓΑΝΙΣΜΟΣ - Ο ΑΓΙΟΣ ΝΕΣΤΩΡ».

Σκοπός του Ιδρύματος είναι να συμβάλει στην πληρέστερη πνευματική, ποιμαντική, κατηχητική, πολιτιστική και κοινωνική διακονία στο πλαίσιο της Ορθόδοξης πίστης, παράδοσης και διδασκαλίας, ιδιαίτερα προς την ενθάρρυνση της σωματικής άσκησης των νέων και της καλλιέργειας του αθλητικού ιδεώδους. 

Στις δραστηριότητες του Οργανισμού είναι η διοργάνωση διενοριακών πρωταθλημάτων αρρένων και θηλέων μεταξύ των διαφόρων ενοριών της Μητροπόλεως σε: α) Ποδόσφαιρο, β) Καλαθοσφαίριση, γ) Στίβο. Μεταξύ άλλων σκοπός του Οργανισμού, είναι η δημιουργία αθλητικών εγκαταστάσεων για δημιουργική ψυχαγωγία των νέων.

## Παραπομπές


## Εξωτερικοί Σύνδεσμοι
* Ιστοσελίδα Ιεράς Μητροπόλεως Γλυφάδας, Ελληνικού, Βούλας, Βουλιαγμένης και Βάρης 
* Ιστοσελίδα Βρεφονηπιακού Παιδικού Σταθμού "Αγία Ειρήνη"

Κατηγορία:Ιερά Μητρόπολις Γλυφάδας, Ελληνικού, Βούλας, Βουλιαγμένης και Βάρης
Γλυφαδας